**Prepara la documentació necessària**

Com que els tràmits es fan de manera telemàtica, **cal escanejar o fotografiar tots els documents demanats per ambdues cares** i tenir-los disponibles en el dispositiu que utilitzareu per emplenar el formulari de preinscripció, ja sigui un ordinador, una tauleta o un telèfon intel·ligent, per tal de poder-los adjuntar.

**Documentació per acreditar la identitat de l'alumne en la sol·licitud de preinscripció**

1. **Si la sol·licitud es presenta mitjançant el formulari electrònic:**
   * **Eina d'identificació digital:** La persona que faci el tràmit en format electrònic cal que tingui una eina d'identificació digital com el DNI electrònic, la T-CAT, el sistema Cl@ve o l'idCAT Mòbil. Si no es té aquesta eina es pot presentar la sol·licitud en suport informàtic.
   * **Codi**[**identificador**](http://educacio.gencat.cat/ca/tramits/tramits-temes/identificador-alumne)**de l'alumne o l'alumna**,**el RALC.** Us pot proporcionar aquest identificador l’escola o institut de procedència.

Si l'alumne a l'alumna no disposa del RALC, caldrà adjuntar:

* + - **Si és menor d'edat**
      * **Llibre de família o altres documents relatius a la filiació.**  
        Quan l'alumne estigui en situació d'acolliment, el document que cal aportar és la **resolució d'acolliment del Departament de Drets Socials**.
      * **DNI o NIE del pare, la mare o el tutor o la tutora de l'alumne** o el **passaport**, i si és estranger d'un país membre de la Unió Europea li caldrà adjuntar el **document d'identitat del país d'origen**.
    - **Si és major d'edat**
      * **DNI, NIE, passaport o document d'identitat d'un país membre de l'alumne o l'alumna.**

1. **Si la sol·licitud es presenta mitjançant el formulari en suport informàtic**cal adjuntar els següents documents identificatius:
   * **Si és menor d'edat**
     + **Llibre de família o altres documents relatius a la filiació.**Quan l'alumne estigui en situació d'acolliment, el document que cal aportar és la resolució d'acolliment del Departament de Drets Socials.
     + **DNI o NIE del pare, la mare o el tutor o la tutora de l'alumne** o el **passaport**, i si és estranger d'un país membre de la Unió Europea li caldrà adjuntar el **document d'identitat del país d'origen**.
   * **Si és major d'edat**:
     + **DNI, NIE, passaport o document d'identitat d'un país membre de l'alumne o l'alumna.**

**Busca la documentació acreditativa dels criteris prioritaris**

Els documents necessaris per acreditar els criteris prioritaris són:

* **Per justificar la proximitat del domicili habitual a l'escola.** En enviar la sol·licitud es programa laconsulta automatitzada de les dades del padró. Aquesta consulta serveix per confirmar l'adreça del domicili familiar. Si no es poden obtenir les dades del padró cal acreditar la residència adjuntant **un certificat o volant de convivència de l'alumne**, on ha de constar l'adreça del domicili i acreditar que viu com a mínim amb el pare o la mare que presenta la sol·licitud.
* **Per acreditar la proximitat del lloc de treball del pare, la mare o el tutor o la tutora legal a l'escola.** En el cas de les persones assalariades, és suficient si s'aporta el **contracte laboral o un certificat emès per l'empresa**. En el cas de ser treballadora o treballador autònom, s'haurà de presentar el **model de l'Agència tributària 036 o 037**, on es deixa constància del domicili en què es porta a terme l'activitat.
* **Per justificar la renda mínima garantida de ciutadania.** Aportació de documents com la certificació o la resolució emesa pel Departament de Drets Socials.
* **Per acreditar l'expedient acadèmic.** Si es tracta d'alumnes que han finalitzat l'ESO a partir del curs 2017-2018 o estan cursant quart d'ESO actualment, no cal presentar cap acreditació perquè s'obté automàticament del Departament d'Educació.  
  Si es tracta d'estudis antics, cal anar a la pàgina 27 del llibre d'escolaritat d'ensenyament bàsic on apareix la qualificació mitjana de l'etapa en forma numèrica.  
  Si es tracta d'estudis estrangers homologats, s'utilitza la qualificació mitjana que apareix en la credencial d'homologació. Si no hi apareix, es pot demanar el càlcul a la Direcció General d'Atenció a la Família i a la Comunitat Educativa. Si no s'obté per qualsevol motiu, es considera que la puntuació és un 5.  
  Si es tracta d'estudis estrangers que encara s'estan cursant en el moment de preinscripció, es pot presentar una [**declaració responsable**](https://documents.espai.educacio.gencat.cat/FormularisModels/CentresGestioAdministrativa/A815.pdf) seguint el model que trobareu en aquest web. En aquest cas, es considera que la puntuació és un 5.

Per acreditar els criteris complementaris s'ha de tenir en compte el següent:

* **Per acreditar que l'alumne forma part d'una família nombrosa**, aquesta informació es validarà mitjançant consultes interadministratives quan es faci la sol·licitud de preinscripció. Només quan no sigui possible validar-ho o  es tracti de títols emesos per altres comunitats autònomes, caldrà presentar el títol de família nombrosa.
* **Per acreditar que l'alumne forma part d'una família monoparental**, aquesta informació es validarà mitjançant consultes interadministratives quan es faci la sol·licitud de preinscripció. Només quan no sigui possible validar-ho o quan es tracti de títols emesos per altres comunitats autònomes, caldrà adjuntar el títol de família  monoparental.
* **El fet d'haver nascut en un part múltiple** s'acredita amb el llibre de família.
* **La situació d'acolliment familiar** s'acredita amb la resolució d'acolliment del Departament de Drets Socials.
* **Per acreditar que un membre de la unitat familiar té una discapacitat**. Aquest supòsit inclou la discapacitat igual o superior al 33 % de l'alumne, del pare o la mare o d'algun germà o germana, i es valida mitjançant consultes interadministratives. Si no es pot validar o si es tracta d'una discapacitat reconeguda per altres comunitats autònomes, cal presentar el certificat o la targeta acreditativa de discapacitat que emet el Departament de Drets Socials o els organismes competents en altres comunitats autònomes. També es pot adjuntar el document que acrediti ser beneficiari o beneficiària d'una pensió d'incapacitat permanent de grau total o de gran invalidesa, o bé, quan sigui oportú, el corresponent certificat de les classes passives que tenen reconeguda una pensió de jubilació o retir per incapacitat permanent per al servei o inutilitat.
* La condició de **víctima de violència de gènere o de terrorisme** s'acredita amb la sentència judicial de qualsevol ordre jurisdiccional, l'ordre de protecció vigent, o l'informe dels serveis socials o el certificat que acredita la condició de víctima de terrorisme que emet la Subdirección General de Apoyo a Víctimas del Terrorismo del Ministeri de l'Interior.